Document ID: 32012L0048

ΟΔΗΓΊΑ 2012/48/ΕΕ ΤΗΣ ΕΠΙΤΡΟΠΉΣ
της 10ης Δεκεμβρίου 2012
για τροποποίηση των παραρτημάτων της οδηγίας 2006/87/ΕΚ του Ευρωπαϊκού Κοινοβουλίου και του Συμβουλίου σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2006/87/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας και την κατάργηση της οδηγίας 82/714/ΕΟΚ (1), του Συμβουλίου, και ιδίως την πρώτη πρόταση του άρθρου 20 παράγραφος 1 πρώτο εδάφιο,
Εκτιμώντας τα ακόλουθα:
(1)
Μετά την έκδοση της οδηγίας 2006/87/ΕΚ τον Δεκέμβριο του 2006, συμφωνήθηκαν να πραγματοποιηθούν τροποποιήσεις στον κανονισμό επιθεώρησης των σκαφών του Ρήνου, δυνάμει του άρθρου 22 της αναθεωρημένης σύμβασης για τη ναυσιπλοΐα του Ρήνου. Ως εκ τούτου, είναι απαραίτητο να τροποποιηθεί αναλόγως η οδηγία 2006/87/ΕΚ.
(2)
Πρέπει να διασφαλιστεί ότι το κοινοτικό πιστοποιητικό πλοίου και το πιστοποιητικό πλοίου που χορηγούνται σύμφωνα με τον κανονισμό επιθεώρησης των σκαφών του Ρήνου εκδίδονται με βάση τεχνικές προδιαγραφές οι οποίες εγγυώνται αντίστοιχο επίπεδο ασφάλειας.
(3)
Προκειμένου να αποφευχθούν στρεβλώσεις του ανταγωνισμού, καθώς και διαφορετικά επίπεδα ασφάλειας, οι τροποποιήσεις της οδηγίας 2006/87/ΕΚ θα πρέπει να τεθούν σε εφαρμογή το συντομότερο δυνατό.
(4)
Μετά την έκδοση των εκτελεστικών αποφάσεων της Επιτροπής 2012/64/ΕΕ (2), 2012/65/ΕΕ (3) και 2012/66/ΕΕ (4), σχετικά με την έγκριση των τριών νηογνωμόνων σύμφωνα με το άρθρο 10 της οδηγίας 2006/87/ΕΚ, θα πρέπει να πραγματοποιηθούν οι αναγκαίες τροποποιήσεις στο παράρτημα VII της οδηγίας 2006/87/ΕΚ.
(5)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που αναφέρεται στο άρθρο 7 της οδηγίας 91/672/ΕΟΚ του Συμβουλίου, της 16ης Δεκεμβρίου 1991, για την αμοιβαία αναγνώριση των εθνικών αποδεικτικών ναυτικής ικανότητας για τα σκάφη μεταφοράς εμπορευμάτων και προσώπων με εσωτερική ναυσιπλοΐα (5),
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 2006/87/ΕΚ τροποποιείται ως εξής:
1)
Το παράρτημα II της οδηγίας 2006/87/ΕΚ τροποποιείται σύμφωνα με το παράρτημα I της παρούσας οδηγίας.
2)
Το παράρτημα VII της οδηγίας 2006/87/ΕΚ τροποποιείται σύμφωνα με το παράρτημα II της παρούσας οδηγίας.
3)
Το παράρτημα IX της οδηγίας 2006/87/ΕΚ τροποποιείται σύμφωνα με το παράρτημα III της παρούσας οδηγίας.
Άρθρο 2
Τα κράτη μέλη που έχουν εσωτερικές πλωτές οδούς κατά τα αναφερόμενα στο άρθρο 1 παράγραφος 1 της οδηγίας 2006/87/ΕΚ θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 1η Δεκεμβρίου 2013. Ενημερώνουν αμέσως την Επιτροπή σχετικά.
Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη που διαθέτουν εσωτερικές πλωτές οδούς κατά το άρθρο 1 παράγραφος 1 της οδηγίας 2006/87/ΕΚ.
Βρυξέλλες, 10 Δεκεμβρίου 2012.

Labels: 7
8